Christian H. Hansen (DF), 1998-12-11:
Dansk Folkeparti hilser det velkomment, at ministeren har gennemført en sammenskrivning af disse ni lovforslag.
Sammenskrivningen vil alt andet lige forøge gennemskueligheden for fiskeriet her i Danmark, og der ligger mange ting i det her lovforslag, som gør, at vi fra Dansk Folkepartis side her ved første behandling ikke ligefrem vil juble af glæde. Der er tale om en væsentlig skærpelse af reglerne, som vi har været inde på tidligere.
Hvorfor finder ministeren dette magtpåliggende - det skulle jeg have sagt nu, men ministeren har jo så lige sagt, hvorfor han måske heller ikke gør dette, så vi ser da frem til med glæde også at diskutere det.
Men der ligger faktisk i det, som det foreligger nu, at hvis man går ind og sidestiller fiskerierhvervet med andre erhverv, må man nok sige, at det er nogle meget restriktive krav, man lægger op til lige på det her område.
Men lad os få en god og sund debat om det i udvalget.
Så havde jeg måske haft en forhåbning
om, at det, som jeg har været inde på tidligere omkring omsætningsforbud, at man, når man nu skulle modernisere, så havde pillet det ud, for det har faktisk givet store problemer for mange mennesker herhjemme
Jeg synes, det er et bevis på, at bare fordi man sammenskriver ni love, er det ikke altid, at det ender i det helt store og det helt gode, og at man måske lige på det her område har sovet lidt i timen. Det har ramt mange mennesker, det har sågar ramt en social institution, som har et fiskeriprojekt.
De er kommet i klemme, de kan ikke videreføre deres projekt nu.
Oven i dette omsætningsforbud har man så også ramt fritidsfiskerne på antallet af tilladte garnredskaber.
Ja, man kan sige, at den har ikke fået for lidt her på det sidste.
Omsætningsforbudet omkring lodsejerne mener jeg faktisk grænser til, at ejendomsretten herhjemme bliver stærkt forringet, og det kan vi ikke medvirke til.
I § 32, stk. 2, er der nogle bemærkninger om fiskeredskaber; det er regler om afmærkning og placering af fiskeredskaber i saltvand.
De fastsættes efter forhandling med forsvarsministeren og erhvervsministeren, og her har Danmarks Fiskeriforening før været med inde i forhandlingerne.
Diskussionerne omkring det er nu blevet pillet ud.
Vi kan heller ikke se nogen rimelighed i, at Danmarks Fiskeriforening ikke får lov til at sidde med ved bordet her.
Det store i den her lov er selvfølgelig liberaliseringen og udstedelsen af bevillinger i forbindelse med offentlige fiskeauktioner.
Det indebærer, at driften af fiskeauktioner fremover vil blive fri næring.
Umiddelbart hilser vi denne liberalisering på området velkommen, men vi skal være opmærksomme på, at det også kan medføre en række uheldige konsekvenser bl.a. vedrørende kontrol.
Man kan også sige, at der faktisk ikke er givet
nogen egentlig begrundelse for denne ændring; den savner vi.
Dette punkt skal belyses nærmere under udvalgsarbejdet, idet der heri ligger nogle ting, der efter Dansk Folkepartis opfattelse er noget, hvor der skal være 100 pct. sikkerhed for, at man kan sikre, at hvis det bliver, som der er lagt op til i lovforslaget, at det så kommer til at virke 100 pct. optimalt. Der har i den senere tid været megen omtale vedrørende de mange problemer, der har været med uregistrerede landinger og andre ukorrektheder.
Her må man sige, at der også er nogle svagheder, som der skal tages forbehold for i det her.
Der kan også opstå tvivl, om det nu også er en forbedring af auktionssystemet, som på baggrund af den netop igangværende debat slippes løs.
Alt dette skal afklares, før vi tager endelig stilling til den del af lovforslaget.
Dansk Folkeparti er af den klare opfattelse, at fiskeriet skal være så frit som muligt.
Lad mig helt klart sige, at der er ting i denne fiskerilov, som jeg finder virker noget østlandsagtigt.
Jeg vil gerne nævne, at forslaget til ny fiskerilov selvfølgelig også indeholder nogle gode elementer, som er i trit med udviklingen, men overordnet er vi i Dansk Folkeparti meget skeptiske og kan ikke umiddelbart tilslutte os lovforslaget, men vil følge det meget intenst under udvalgsarbejdet, komme med mange spørgsmål og forslag til ændringer, og så må vi se, hvad resultatet bliver, når vi er færdige med udvalgsarbejdet.